พระราชกฤษฎีกาค่าป่วยการและค่าใช้จ่ายในการเดินทางไปปฏิบัติหน้าที่ของกรรมการไต่สวนข้อเท็จจริงเกี่ยวกับการดำเนินคดีต่อกรรมการ ป.ป.ช. พ.ศ. 2545
วันที่ประกาศ: 2002-11-18

content: พระราชกฤษฎีกา ค่าป่วยการและค่าใช้จ่ายในการเดินทางไปปฏิบัติหน้าที่ของกรรมการไต่สวนข้อเท็จจริงเกี่ยวกับการดำเนินคดีต่อกรรมการ ป.ป.ช. พ.ศ. ๒๕๔๕
content: ภูมิพลอดุลยเดช ป.ร. ให้ไว้ ณ วันที่ ๘ พฤศจิกายน พ.ศ. ๒๕๔๕ เป็นปีที่ ๕๗ ในรัชกาลปัจจุบัน
content: พระบาทสมเด็จพระปรมินทรมหาภูมิพลอดุลยเดช มีพระบรมราชโองการโปรดเกล้าฯ ให้ประกาศว่า โดยที่เป็นการสมควรกำหนดค่าป่วยการและค่าใช้จ่ายในการเดินทางไปปฏิบัติหน้าที่ของกรรมการไต่สวนข้อเท็จจริงเกี่ยวกับการดำเนินคดีต่อกรรมการ ป.ป.ช. อาศัยอำนาจตามความในมาตรา ๒๒๑ ของรัฐธรรมนูญแห่งราชอาณาจักรไทย และมาตรา ๔๐
content: แห่งพระราชบัญญัติประกอบรัฐธรรมนูญว่าด้วยวิธีพิจารณาคดีอาญาของผู้ดำรงตำแหน่งทางการเมือง พ.ศ. ๒๕๔๒ จึงทรงพระกรุณาโปรดเกล้าฯ ให้ตราพระราชกฤษฎีกาขึ้นไว้ ดังต่อไปนี้
sectionNo: 1
content: มาตรา ๑ พระราชกฤษฎีกานี้เรียกว่า “พระราชกฤษฎีกาค่าป่วยการและค่าใช้จ่ายในการเดินทางไปปฏิบัติหน้าที่ของกรรมการไต่สวนข้อเท็จจริงเกี่ยวกับการดำเนินคดีต่อกรรมการ ป.ป.ช. พ.ศ. ๒๕๔๕ ”
sectionNo: 2
content: มาตรา ๒ พระราชกฤษฎีกานี้ให้ใช้บังคับตั้งแต่วันที่ ๑ ตุลาคม พ.ศ. ๒๕๔๔ เป็นต้นไป
sectionNo: 3
content: มาตรา ๓ ในพระราชกฤษฎีกานี้ “คณะกรรมการ” หมายความว่า คณะกรรมการไต่สวนข้อเท็จจริงเกี่ยวกับการดำเนินคดีต่อกรรมการ ป.ป.ช. “ประธานกรรมการ” หมายความว่า ประธานกรรมการไต่สวนข้อเท็จจริงเกี่ยวกับการดำเนินคดีต่อกรรมการ ป.ป.ช. “กรรมการ” หมายความว่า กรรมการไต่สวนข้อเท็จจริงเกี่ยวกับการดำเนินคดีต่อกรรมการ ป.ป.ช.
sectionNo: 3
content: “การปฏิบัติหน้าที่” หมายความว่า การทำหน้าที่ไต่สวนข้อเท็จจริงและทำความเห็นเกี่ยวกับการดำเนินคดีตามคำร้องขอ หรือตามอำนาจหน้าที่หรือตามที่คณะกรรมการมอบหมาย
sectionNo: 4
content: มาตรา ๔ ให้กรรมการได้รับค่าป่วยการเฉพาะวันที่ปฏิบัติหน้าที่ในอัตราวันละหนึ่งพันบาทแต่รวมกันแล้วไม่เกินเดือนละหนึ่งหมื่นบาท เว้นแต่กรณีที่กรรมการทำหน้าที่เป็นประธานกรรมการให้มีสิทธิได้รับค่าป่วยการในอัตราและจำนวนเช่นเดียวกับที่ประธานกรรมการได้รับ
sectionNo: 4
content: ให้ประธานกรรมการได้รับค่าป่วยการเฉพาะวันที่ปฏิบัติหน้าที่ในอัตราวันละหนึ่งพันสองร้อยบาทแต่รวมกันแล้วไม่เกินเดือนละหนึ่งหมื่นสองพันบาท
sectionNo: 5
content: มาตรา ๕ ให้ประธานกรรมการและกรรมการ ได้รับค่าใช้จ่ายในการเดินทางไปปฏิบัติหน้าที่ ให้นำพระราชกฤษฎีกาว่าด้วยค่าใช้จ่ายในการเดินทางไปราชการและระเบียบกระทรวงการคลังซึ่งออกตามความในพระราชกฤษฎีกาดังกล่าว
sectionNo: 5
content: มาใช้บังคับแก่ค่าใช้จ่ายในการเดินทางไปปฏิบัติหน้าที่ของประธานกรรมการและกรรมการตามพระราชกฤษฎีกานี้โดยอนุโลม
sectionNo: 6
content: มาตรา ๖ เพื่อประโยชน์ในการได้รับค่าใช้จ่ายในการเดินทางไปปฏิบัติหน้าที่ ให้ประธานกรรมการและกรรมการ ได้รับสิทธิในอัตราเดียวกับข้าราชการพลเรือนระดับ ๑๑
sectionNo: 6
content: และให้เบิกค่าใช้จ่ายในการเดินทางไปปฏิบัติหน้าที่ได้ตามหลักเกณฑ์และอัตราที่กำหนดในพระราชกฤษฎีกาว่าด้วยค่าใช้จ่ายในการเดินทางไปราชการและระเบียบกระทรวงการคลังซึ่งออกตามความในพระราชกฤษฎีกาดังกล่าว
sectionNo: 7
content: มาตรา ๗ การเบิกค่าป่วยการและค่าใช้จ่ายในการเดินทางไปปฏิบัติหน้าที่ให้เบิกจ่ายจากศาลฎีกา
sectionNo: 8
content: มาตรา ๘ ให้ประธานศาลฎีการักษาการตามพระราชกฤษฎีกานี้
content: ผู้รับสนองพระบรมราชโองการ พันตำรวจโท ทักษิณ ชินวัตร นายกรัฐมนตรี
content: หมายเหตุ :- เหตุผลในการประกาศใช้พระราชกฤษฎีกาฉบับนี้ คือ โดยที่มาตรา ๔๐ แห่งพระราชบัญญัติประกอบรัฐธรรมนูญว่าด้วยวิธีพิจารณาคดีอาญาของผู้ดำรงตำแหน่งทางการเมือง พ.ศ. ๒๕๔๒ กำหนดให้กรรมการไต่สวนได้รับค่าป่วยการ ค่าพาหนะเดินทาง ค่าเช่าที่พัก
content: และค่าตอบแทนอย่างอื่นตามที่กำหนดไว้ในพระราชกฤษฎีกาเพื่อให้เป็นไปตามบทบัญญัติดังกล่าว สมควรกำหนดค่าป่วยการและค่าใช้จ่ายในการเดินทางไปปฏิบัติหน้าที่ของกรรมการไต่สวนข้อเท็จจริงเกี่ยวกับการดำเนินคดีต่อกรรมการ ป.ป.ช. จึงจำเป็นต้องตราพระราชกฤษฎีกานี้